KIRJALLINEN KYSYMYS E-2282/01 esittäjä(t): Patricia McKenna (Verts/ALE) komissiolle. Euroopan komission rahoitus Paraguayhin.



Virallinen lehti nro 134 E , 06/06/2002 s. 0021 - 0022



KIRJALLINEN KYSYMYS E-2282/01 esittäjä(t): Patricia McKenna (Verts/ALE) komissiolle (31. heinäkuuta 2001) Aihe: Euroopan komission rahoitus Paraguayhin Kuinka suuren summan Euroopan komissio on kuluneina viitenä vuotena myöntänyt Paraguaylle yleensä ja erityisesti hallituksista riippumattomalle AMAR-järjestölle (Asistencia Integral a Menores en Situación de Alto Riesgo en el Paraguay)? Voiko komissio ilmoittaa, mikä on AMAR:n oikeudellinen asema ja täsmentää sen roolia Paraguayssa. Järjestö näyttää toimivan alihankkijana ja/tai välittäjänä kansalaisjärjestöjen ja EU:n välillä? Olemme saaneet luotettavista lähteistä tietää, että tavasta, jolla EU:n myöntämiä varoja AMAR:ssa käytetään, on valitettu. Voiko komissio ilmoittaa, onko AMAR:n toimintaa tarkastettu säännöllisesti ja onko paljastunut sääntöjenvastaisuuksia? Voiko komissio ilmoittaa, mitä toimenpiteitä se aikoo toteuttaa tai on toteuttanut näiden säännönvastaisuuksien korjaamiseksi? Christopher Pattenin komission puolesta antama vastaus (15. lokakuuta 2001) Yhteisö tekee yhteistyötä Paraguayn kanssa komission ja Paraguayn hallituksen vuonna 1991 allekirjoittaman yhteistyötä koskevan puitesopimuksen mukaisesti. Tämän yhteistyön aihealueet määrittelevän sopimuksen perusteella yhteisö on tähän mennessä myöntänyt Paraguaylle 90,3 miljoonaa euroa. Yhteistyön tärkeimpiä aihealueita on sosiaalinen kehitys. Tällä alalla yhteisö rahoittaa parhaillaan yhdessä Paraguayn hallituksen kanssa PRY/B7-0310/96/007 Assistance to Minors and Adolescents in situation of high risk -hanketta, joka tunnetaan myös nimellä AMAR. Komissio antaa tähän hankkeeseen 10 030 000 euroa viiden vuoden aikana. AMAR ei ole kansalaisjärjestö (NGO) vaan hanke, jota hallinnoidaan yhteisön ulkoista apua koskevien sääntöjen mukaisesti. Sen toiminnan muodon takaa hankkeen rahoitussopimus, jonka komissio ja Paraguayn hallitus allekirjoittivat vuonna 1997. Komission ulkoisen avun hallinnointijärjestelmä on suunniteltu niin, että hankkeiden tehokas hallinnointi varmistetaan ja kestävää kehitystä edunsaajamaissa edistetään. Yhteisön Etelä-Amerikan rahoitushankkeisiin sovellettavat yleiset menettelyt muodostuvat seuraavista tekijöistä: - Komissio ja edunsaajamaa päättävät yhdessä ensisijaisista yhteistyöalueista ja hankeratkaisuista. - Edellä olevan perusteella komissio perustaa selvitystyötä tekevän valtuuskunnan, jonka tehtävänä on laatia hanke-ehdotus. - Komissio, jäsenvaltiot ja edunsaajamaa hyväksyvät hanke-ehdotuksen ja myöhemmin rahoitusehdotuksen. Rahoitusehdotus muodostaa komission ja hallituksen allekirjoittaman rahoitussopimuksen perustan ja kunkin hankkeen oikeudellisen kehyksen. - Tämän jälkeen komissio järjestää tarjouskilpailun kunkin hankkeen teknistä apua koskevan sopimuksen tekemistä varten. Tekniseen apuun kuuluu yleensä eurooppalaisen yhteisjohtajan ja hankkeen hallintovirkamiehen sekä kuhunkin erityishankkeeseen mahdollisesti tarvittavien asiantuntijoiden nimittäminen. - Kumppanimaan hallitus puolestaan nimittää kansallisen yhteisjohtajan. Eurooppalainen ja kansallinen johtaja toimivat päällikköinä hankkeen hallinnointiyksikössä, joka on vastuussa hankkeen tavanomaisesta hallinnoinnista. - Hallinnointiyksikön tärkeimpiä tehtäviä ovat työsuunnitelmien sekä teknisten ja rahoitussuunnitelmien laatiminen, hankkeen seuranta ja vuotuiset tilintarkastukset. Komissio siirtää varoja hankkeeseen ainoastaan, jos edellä mainittuja menettelyjä noudatetaan. AMAR-hankkeen hallinnointiyksikkö aloitti toimintansa vuoden 1999 alussa, ja se on suorittanut kaksi tilintarkastusta varainhoitovuosista 1999 ja 2000. Molemmissa tilintarkastuksissa on tehty se päätelmä, että hankkeen kustannukset ovat tukikelpoisia ja ne on tehty hankkeen rahoitussopimuksen mukaisesti. Sääntöjen vastaisuuksia ei ole havaittu.